  Виталий Пронин Таӵе малпан вордӥськиз кылем арын Комиын ортчем фин-угор егитъёслэн слётсы (ФУРОР) дыръя. Комиын вазенгес поттыны кутскизы коми кылын открыткаос. Удмуртъёслэн но сыӵе открыткаоссы вань, соосты лэсьтэ «Монами» студия. Тае лыдэ басьтыса, фин-угор егитъёслэн малпанзы кылдӥз: Выль арен но мукет праздникъёсын ӟечкыласа, ог-огмылы открыткаос лэзьяны луэ. Тае улонэ пыӵатон борды кутскиз Лукерья Шихова. - Кунгож сьӧрысь егитъёс дышето удмурт, коми, саам, карел, коми-пермяк, пор кылъёсты, но ваньзылэн ик соосты улонын кутыны луонлыксы ӧвӧл, - вера Лукерья Шихова. - Нош открытка келяса, адямилэсь мылкыдзэ ӝутӥськод, дышетэм кылдэ волятӥськод яке анай кылдэ кутӥськод. Озьы ачид но басьтэм открыткаысь мукет фин-угор кылъёсысь «чырткем», «ӟеч лу», «тау» выллем кылъёсты дышетӥськод, аслад анай кылыныд но мукетъёссэ тодматӥськод. Со сяна, та проект фин-угор калыкъёслэсь кусыпъёссэс тупатыны юрттэ. Открытка лэзьыны котькинлы луэ. Тросэз егитъёс асьсэ адресъёссэс ог-огзылы кельтӥзы ФУРОР дыръя ик. Али нош Лукерья Шихова кылдытэ адресъёсын огъя база. Отысь шедьтыны луэ ни пӧртэм фин-угор улосвылъёсын но кунъёсын улӥсь егитъёслэсь адрессъёссэс. Проект борды али итӥськемын 130 пала егитъёс. Ӝынынез соос пӧлысь - удмуртъёс но комиос. Жаляса верано, палэнэ кылё саамъёс но ненецъёс. Дуннеын открыткаос лэзьянъя сям-йылол выль сямен вордӥськиз 2005-тӥ арын. Кылдытэмын сайт, кытысь луэ шедьтыны адямиослэсь адресъёссэс. Кылем арын лэземын 30 миллионлэсь ятыр открытка. Мария Векшина Туспуктӥз П. Александров Теги: Фин-угордунне  